Chi̍t-ē choān 去到民視新聞，有影隨看 tio̍h：「李安 tio̍h Oscar 上好監督獎」，路尾我 choaⁿ-á chin 歡喜開始 hām 朋友 講（káng）chit 件代誌，kap Taokara 話 tio̍h ê 時，伊講：
Chhím 頭 á 我 kan-taⁿ 是看 tio̍h 民視 ê 標題 teh 歡喜，無張持面--ni̍h 浮 3 條線--出-來。
Tī 我 ê 記持（kì-tî）內底，m̄ 管是國內外，攏 m̄-bat 看過親像：
Chit 款 ê 標題。
是按怎 m̄ 是歷史上「台灣人」第一金監督，soah tio̍h 是歷史上「華人」第一金監督--leh？想看 māi，nā 有 1 ê 德國人 āng 聲　hoah 講：「我是 Aryan （亞利安人）！」Chit-ê 時陣，kám bē hō· 人有一款 Racism（種族主義）ê 感覺？
Kāng 款意思，中國人大聲 hoah 講：「我是華人！」ê 時陣 mā hō· 我有 sio-kâng ê 感覺。
Nā 準講 tio̍h-ài 界限放 hō· 闊才有偉大，按呢是按怎無 ài kui-khì 講是 歷史上「亞洲人」第一金監督，或者是歷史上「東亞」第一金監督？　按呢講，thang kā kui-ê 亞洲攏算在內，m̄-nā 盤過民族 hām 國家 ê 制限，一四界攏 kap chit-ê 光榮有 tī-tāi，kám 無 ke koh khah 讚？
Che 究真是「華人」ê 「自 HIGH 意識」 teh 變鬼，ia̍h 是 beh hō· 中國宣傳 「華人」kho·-á ê 統一 khah 利便？或者是講，tio̍h 講「華人」chiah khah 偉大？寫 chit 款頭條 ê 記者，ka-tī tī toh sa 無總（cháng）tō soah soah 去--ah，連 ka-tī 是 toh 位 ê 人攏無法度 poé-hoē，kan-taⁿ 看 tio̍h ka-tī 「華人」「血統」有外純抵外純，che thang 算是啥物報導！？
Tng 李安講伊 ka-tī 是 CHINESE ê 報導出來 ê 時陣，chit-ê 「tī 屏東潮州出世」，koh ka-tī 認做是 CHINESE ê 大監督，伊 tàu-té 知影 CHINESE ê 定義--無？Nā 伊講 hit 號「知恩報本」（不忘本） ê 定義 iū-koh 是啥貨--leh？報導有引伊 ê 話講「感謝台灣同胞對伊 ê 關心，伊 mā 看 i ka-tī ê 出身真榮光」，hō·我 bē-khat-kin 去想 tio̍h 戰後留 tī 德國 ê Türkiye 人（土耳其人），in kan-taⁿ ē-hiáu 講德語，bē-hiáu 講 Türkiye 語，in 掠做 ka-tī 是德國人，m̄-koh soah hō· 德國當做外國人來看待，甚至怨恨--in。我 hoan 頭看 chit-ê「華人」監督，i ê 家鄉去 hō· i ka-tī 認同 ê 「民族」the̍h 700 外粒飛彈對 chhian，chit 內底是 goā-ni̍h-á 譀古，有影是 hō·人想來去到。
Taⁿ 是全球化 ê 時代--ah，國 kap 國之間 beh 遷徙是 lú 來 lú 簡單，lán 身軀邊完全無有假佯 ê CHINESE 民族血統 ê 台灣人窮實已經 bē 少--ah，總--是 CHINESE 原底 tō 是 1-ê 濫血濫了有夠厲害 ê 「民族」，是按怎 tī 台灣 kap 中國 ê CHINESE ē chiah-ni̍h ài beh kā 通世界有 CHINESE 血統 ê 人攏當做 in ka-tī 人--leh，連 m̄ 是--ê mā tio̍h 洗腦洗 hō· 是才 beh 甘願。
「華人」是啥物「民族」--leh？漢民族？信儒教 ê 人？Ia̍h 是中國「原底 ê 領土」頂 koân ê 人民？Nā 按呢來講東歐 kap Arabia ê 一部分 mā bat 是中國原底 ê 領土--neh，另外 Mongolia kap Tunna Tuva mā bē-sái kā 放 bē 記得 m̄ 才 tio̍h！（M̄-koh，按呢新加坡、馬來西亞 iū-koh 算做是啥物華人社會--leh？！）其實 lán 所講 ê 「華人」根底無啥物血統 thang 做根據，kan-taⁿ 是一陣 tī 久長 ê 歷史內底去 hō·人洗腦，hông 用強 kā ka-tī 族群文化放 bē 記得 ê 人 niā-tīaⁿ。Chiah-ê hông 洗腦變做「華人」 ê 人bē-su 攏有 Stockholm Syndrome ê 症頭，受害了後 m̄-nā ē 去贊成 hit 款思考 ê mo·-te-luh，koh ē 去 tàu-saⁿ-kāng，kā 其他 ê 受害者做夥洗腦，上尾--ah tō 變做 lán chín 所看 tio̍h ê chit 款集體 ê 症頭。
『歷史上「猶太人」第一金監督』，nā 有米國 ê 猶太裔記者寫 chit 款標題--出-來，ioh 看伊 ē 有啥款落場？
Chit-ê「假佯 ê 民族」ê 虛華心理實在有影，phah 手銃 phah 了 siuⁿ 過頭--ah-lah。歷史上「華人」第一金監督？的實（tek-si̍t）笑破人 ê 喙。